Asia C-262/96

Sema Sürül

vastaan

Bundesanstalt für Arbeit

Sozialgericht Aachenin esittämä ennakkoratkaisupyyntö

”ETY — Turkki-assosiaatiosopimus — Assosiaationeuvoston päätös — Sosiaaliturva — Kansalaisuuteen perustuvan syrjinnän kielto — Välitön oikeusvaikutus — Turkin kansalainen, jolla on oikeus oleskella jäsenvaltiossa — Oikeus perheavustuksiin samoin edellytyksin kuin kyseisen jäsenvaltion kansalaisilla”

Julkisasiamies A. La Pergolan ratkaisuehdotus 12.2.1998 I-2689

Julkisasiamies A. La Pergolan ratkaisuehdotus 17.12.1998 I-2726

Yhteisöjen tuomioistuimen tuomio 4.5.1999 I-2743

Tuomion tiivistelmä

Samoin kuin yhteisön kolmansien maiden kanssa tekemien sopimusten määräysten on assosiaatiosopimuksella sen täytäntöönpanon varmistamiseksi perustetun assosiaationeuvoston antamien määräysten katsottava olevan välittömästi sovellettavissa, kun ne sanamuotonsa sekä tarkoituksensa ja luonteensa huomioon ottaen sisältävät selkeän ja täsmällisen velvoitteen, jonka täytäntöönpano tai oikeusvaikutusten syntyminen ei edellytä muita myöhempiä toimenpiteitä. Vaikka jäsenvaltioiden sosiaaliturvajärjestelmien soveltamisesta turkkilaisiin työntekijöihin ja heidän perheenjäseniinsä tehdyn ETY—Turkki-assosiaationeuvoston päätöksen N:o 3/80 määräykset, joiden täytäntöönpano edellyttää muita toimenpiteitä, eivät täytäkään näitä edellytyksiä, päätöksen 3 artiklan 1 kohdan osalta on toisin, sillä siihen sisältyy sääntö, jonka mukaan päätöksen soveltamisalaan kuuluvat ja vastaanottavassa jäsenvaltiossa asuvat henkilöt rinnastetaan tämän valtion kansalaisiin kieltämällä kaikki asianomaisten kansalaisuuteen perustuva syrjintä, joka johtuu kyseessä olevan jäsenvaltion lainsäädännöstä. Tässä määräyksessä vahvistetaan päätöksen soveltamisalalla täsmällinen ja ehdoton periaate, joka on riittävän käyttökelpoinen, jotta kansalliset tuomioistuimet voivat soveltaa sitä, ja joka näin ollen voi säännellä yksityisten oikeussubjektien oikeusasemaa. Tällä määräyksellä on tunnustettava olevan välitön oikeusvaikutus, mikä merkitsee siis sitä, että oikeussubjektit, joihin sitä sovelletaan, voivat vedota siihen jäsenvaltioiden tuomioistuimissa.

Jäsenvaltioiden sosiaaliturvajärjestelmien soveltamisesta turkkilaisiin työntekijöihin ja heidän perheenjäseniinsä tehdyn ETY—Turkki-assosiaationeuvoston päätöksen N:o 3/80 1 artiklan b alakohdassa olevan määritelmän mukaisena työntekijänä pidetään henkilöä, joka on työsuhteen olemassaolosta riippumatta yhdenkin vakuutustapahtuman varalta vakuutettuna joko pakollisella tai valinnaisella vakuutuksella kyseisessä määräyksessä mainitussa yleisessä tai erityisessä sosiaaliturvajärjestelmässä. Tämä edellytys täyttyy, jos asianomainen henkilö kuuluu lakisääteisen eläkevakuutuksen piiriin tai jos hänet on vakuutettu lakisääteisesti työtapaturmien varalta.

Jäsenvaltioiden sosiaaliturvajärjestelmien soveltamisesta turkkilaisiin työntekijöihin ja heidän perheenjäseniinsä tehdyn ETY—Turkki-assosiaationeuvoston päätöksen N:o 3/80 3 artiklan 1 kohtaa, jossa vahvistetaan kansalaisuuteen perustuvan syrjinnän kiellon periaate, on tulkittava niin, että siinä kielletään jäsenvaltiota edellyttämästä tämän päätöksen soveltamisalaan kuuluvalta Turkin kansalaiselta, jolle on annettu lupa asua jäsenvaltion alueella, mutta jolla on tässä vastaanottavassa jäsenvaltiossa vain tilapäinen, määrättyä tarkoitusta varten ja rajoitetuksi ajaksi myönnetty oleskelulupa, että hänellä olisi oltava tietynlainen oleskeluoikeus tai oleskelulupa, jotta hänellä olisi oikeus saada perheavustuksia lapselleen, joka asuu hänen kanssaan kyseisessä jäsenvaltiossa, kun jäsenvaltion omilta kansalaisilta edellytetään näiden avustusten saamiseksi ainoastaan, että he asuvat kyseisessä jäsenvaltiossa. Vastaanottavan jäsenvaltion lainsäädännössä ei voida toisaalta asettaa kyseisessä päätöksessä tarkoitetuille Turkin kansalaisille muita tai ankarampia edellytyksiä kuin ne, joita sovelletaan jäsenvaltion omiin kansalaisiin. Toisaalta perheavustusten saamiselle asetetulla oleskeluoikeutta tai oleskelulupaa koskevalla edellytyksellä tarkoitetaan vain ulkomaalaisia, koska sen täyttymistä ei voida vaatia vastaanottavan jäsenvaltion kansalaisilta, ja sen soveltaminen johtaa siten kansalaisuuteen perustuvaan epäyhdenvertaiseen kohteluun.